作者:謝偃
標題:踏歌詞三首
內容:春景嬌春臺，新露泣新梅。春葉參差吐，新花重疊開。花影飛鶯去，歌聲度鳥來。倩看飄颻雪，何如舞袖回。逶迤度香閣，顧步出蘭閨。欲繞鴛鴦殿，先過桃李蹊。風帶舒還卷，簪花舉複低。欲問今宵樂，但聽歌聲齊。夜久星沉沒，更深月影斜。裙輕才動佩，鬟薄不勝花。細風吹寶袂，輕露濕紅紗。相看樂未已，蘭燈照九華。